Jeg bestilte bredbånd hos Telenor medio maj 2012. Jeg modtog aldrig faktura eller router til bredbåndsop-sætning. Jeg henvendte mig ca. en måned senere i Telenorbutikken i Rødovre Centeret og de lovede, at de nok skulle fremsende routeren. Jeg modtog aldrig nogen router. 
Primo juli ringer jeg igen til Telenor og rykker for routeren. De beklager endnu en gang og vil fremsende en router. 
Ultimo august modtager jeg en rykker dateret 01.07.2012 med betalingsfrist 09.07.2012. Jeg ringer ind til Telenor vedrørende rykkeren for en router, jeg aldrig har modtaget.  Jeg ønsker at opsige bredbåndet, da jeg aldrig har fået den bestilte vare, og jeg har ikke lyst til at vente længere. 
I juni, juli og august er den faste ydelse for bredbåndsforbindelse blevet trukket via PBS. Henrik Pedersen fra Telenor beklager mange gange, at jeg aldrig har fået den bestilte vare og jeg skal bare se bort fra rykkeren og han vil sørge for at refundere de 3 månerders ydelse for bredbåndsforbindelsen. 
Han tilbyder mig herefter en billigere pris for samme produkt samt reduktion i prisen for min mobiltelefon samt mobile bredbånd. 
Jeg beslutter, at give Telenor endnu en chance og jeg modtager da også routeren en uge senere.
Men hvad jeg også modtager, er en rykker fra TCMS med trussel om overdragelse til inkasso, hvis beløbet ikke bliver indbetalt, altså det samme beløb som Henrik Pedersen fra Telenor har sagt, at jeg skal se bort fra.
Jeg ringer til Telenor for at høre, hvorfor jeg har modtaget en rykkeren på et beløb, jeg har fået at vide jeg ikke skulle betale. Umiddelbart er der ingen medarbejder, der kan hjælpe mig, at de lover mig, at Henrik Pedersen vil ringe tilbage til mig inden for en time. Der bliver aldrig ringet tilbage. Jeg henvender mig efter-følgende, hvor de endnu en gang lover, at Henrik Pedersen nok skal ringe tilbage. Jeg hører stadig intet.
Jeg modtager 26.09.2012 brev fra advokatselskabet Egeparken vedrørende frivilligt forlig. Brevet er adres-seret til min gamle adresse. I brevet står, at de ikke kan se, at jeg har indsigelser overfor Telenor vedrørende rykkeren. Ovenstående vil jeg bestemt betragte som indsigelser og at jeg i god tro kan regne med at dette mellemværende er ude af verden.
Jeg ringer 27.09.2012 til Telenor for at tale med Henrik Pedersen endnu en gang og får her en uforskammet behandling af Christina. Christina fra Telenor kan se at min konto er i nul, men kan ikke svare på spørgsmålet vedrørende rykkeren. Hun oplyser, at hun jo ikke kan står inde for, hvad Henrik har lovet mig. Hun lover, at få Henrik til at ringe tilbage til mig. Jeg siger: ”Jeg håber det sker, men jeg har ikke den store tiltro til det”. Jeg opsiger alle mine abonnementer hos Telenor, da jeg nu har fået nok. Christina opsiger abonnementerne og kvitterer med at smække røret på.
Jeg hører stadig ikke fra Henrik, og ringer igen den 28.09.2012 til Telenor. Medarbejderen fra Telenor præ-senterer sig, jeg siger mit navn og forbindelsen forsvinder. Dette sker 2 gange.
Jeg har heller aldrig modtaget pengene for de 3 måneders bredbåndsydelse, som jeg blev lovet.
Jeg synes, det er en uforskammet behandling jeg har fået af Telenor og jeg synes faktisk, at jeg har været meget tålmodig, men jeg har ikke til sinds at betale for noget, jeg uberettiget er blevet opkrævet og fået lovning på er ude af verdenen.